***A Hajdúböszörményi Eötvös József Magyar-Angol Két Tanítási Nyelvű Általános Iskola és Alapfokú Művészeti Iskola***

***KÖRNYEZETI NEVELÉSI PROGRAMJA***

**3.1 A környezeti nevelési program elkészítésének alapjai**

**3.1.1 Az iskolai környezeti nevelés törvényi háttere**

A nemzetközi előzmények közül azt az egyet említjük meg, mely az összes eddigi kezdeményezést magába olvasztja. Az **Egyesült Nemzetek Szervezetének** 57. közgyűlése 2002. december 20-án a 2005–2014 közötti évtizedet a *Fenntarthatóságra nevelés évtizedének* nyilvánította. Vagyis a nemzetközi közösség egy teljes évtizedet szán annak a célnak az elérésre, hogy az oktatás minden szintjét és formáját áthassák a fenntarthatóság, a környezet- és az egészségvédelem alapértékei. E cél elérését nagymértékben szolgálják az iskolák környezeti- és egészségnevelési programjai.

A hazai jogszabályi háttér az **Magyarország Alaptörvénye (2011.04.25.)** környezet- és egészségvédelemmel kapcsolatos paragrafusaiból vezethető le:

XX. cikk (1). Mindenkinek joga van a testi és lelki egészséghez.

XXI. cikk (1). Magyarország elismeri és érvényesíti mindenki jogát az egészséges környezethez.

Az Alaptörvényben megfogalmazott alapelvek megvalósulását – többek között – az alábbi **jogszabályok** és intézkedésekgarantálják:

A*Környezetvédelmi törvény*(1995. évi LIII. törvény) 54. § 1. cikkelye szerint „…minden állampolgárnak joga van a környezeti ismeretek megszerzésére és ismereteinek fejlesztésére”. Az ismeretek terjesztése és fejlesztése állami, illetve önkormányzati feladat.

*Magyarország második Nemzeti Környezetvédelmi Programjában* (2003-2008)[[1]](#footnote-1) önálló tematikus akcióprogram kapott helyet a környezettudatosság növelése érdekében.

A*Nemzeti Fejlesztési Tervben* a fenntarthatóságnak való megfelelés horizontális célként szerepel.

„A természeti/környezeti nevelési célok eléréséhez az ismeretszerzés mellett 10–12 éves korosztályban kiemelt fontosságú a természetből érkező érzelmi hatások befogadása, amelyek akár egy életre is meghatározhatják a gyerekek természettudományokhoz történő hozzáállását, attitűdjét. Gyakran ez az érzelmi hatás kreatív alkotásokban kerül kifejezésre, amit felerősíthetünk a természetben történő vizsgálódás, tapasztalás élményével.”(Kerettanterv, Természettudomány 5-6.évfolyam)

 Az Európai Uniónak készített köznevelési stratégia 2021-2030 egyértelműen leírja, hogy „A tanulók testi, lelki és értelmi egészségének fejlesztésekor kiemelten figyelmet kell fordítani a környezettudatos nevelésre a fenntarthatóságra, a környezet védelmére. Világunk erőforrásai végesek, a Kárpát-medence élő- és állatvilágának megőrzése mindannyiunk felelőssége. Folytatni kell az Ökoiskola programokat…

a tanórai és tanórán kívüli tevékenységek körében pedig helyet kell, hogy kapjanak a tanulók környezettudatos szemléletének formálására alkalmas tartalmi elemek.”[[2]](#footnote-2)

**3.1.2 Helyzetelemzés, helyzetkép**

 **Az iskola Az iskola rövid története**

Iskolánk 1887-ben Református Felekezeti Elemi Népiskola néven kezdte meg működését. Az államosítás után, 1948/49-től új neve Állami Általános Iskola lett.1993. februárban az Eötvös József Általános Iskola nevet veszi fel. 2000 szeptemberétől Eötvös József Általános és Alapfokú Művészeti Iskola, elkezdődött a művészetoktatás. 2018. szeptembertől Hajdúböszörményi Eötvös József Magyar – Angol Két Tanítási Nyelvű Általános Iskola és Alapfokú Művészeti Iskola, bevezettük a magyar-angol két tanítási nyelvű oktatást. Jellegét tekintve az államosításig református elemi népiskola volt, ezt követően állami általános iskola**.**

**Az iskola helye és épülete**

Iskolánkban két telephelyen zajlik a nevelő-oktató munka. Az Eötvös utcai épületben 1929-ben kezdődött a tanítás. Nagy udvarral, fákkal gyermekbarát környezetben tanulnak a legkisebbek, elsőtől harmadik évfolyamig. Az Árpád utcai épülete 1979-ben épült. A tanulók negyediktől nyolcadik évfolyamig járnak ebbe az épületbe.

***Az iskola működése környezeti nevelési szempontból***

Az iskolában jelenleg a tantestület több mint egyharmada foglalkozik intenzíven környezeti nevelési kérdésekkel a tanórákon és azokon kívül. Vannak, akik minden programban, munkában részt vállalnak, s vannak, akik időnként kapcsolódnak egy-egy tevékenységi területhez. A környezeti nevelés az a területe az iskolai életnek, ahol csak nagyon fokozatosan és lépésenként haladunk előre. A további munkában is szükség van az iskolavezetőség, a tapasztaltabb és a fiatal kollegák együttműködésére.

 ***A környezeti nevelés színterei iskolánkban Hagyományos tanórai oktatásszervezésben***

*Tanórán:*

* A tanórákon hozzárendeljük az adott témákhoz a megfelelő környezetvédelmi vonatkozásokat. Az óra jellege határozza meg, hogy melyik problémát hogyan dolgozzuk fel. Kiemelt helyet kapnak a hétköznapi élettel kapcsolatos vonatkozások, amelyekhez a diákoknak is köze van. Különböző interaktív módszereket használva adjuk át az ismereteket, de jelentős szerepet kap az önálló ismeretszerzés is. A szemléltetés hagyományos, audiovizuális és informatikai lehetőségeit is felhasználjuk, alkalmazzuk. Így az élményszerű tanításra lehetőség nyílik.

***Nem hagyományos tanórai keretben***

*Tanórán kívüli programok:*

* A gyerekek olyan versenyeken indulnak, ahol a környezet- és természetvédelem fontos téma, így elmélyíthetik elméleti tudásukat (pl. Kutató Gyerekek Tudományos Konferenciája, Debreceni Tehetséggondozó Diákkonferencia).

**Az intézmény fenntarthatóságra neveléshez köthető helyi hagyományai, szokásai:**

**A külső természetes környezetünkkel kapcsolatos szokásaink:**

**-**hulladékgyűjtés

-osztálykirándulás

-tanulmányi séta

-Minden gyerek egy palánta projekt

-iskolakert működtetése

-rendszeres szemétszedés szervezése az iskola és környéke területén

**A technikai és a társas környezetünkkel kapcsolatos szokásaink**:

-Kerékpározás az autómentes napon

-Adventi időszakban karácsonyi ajándék készítés

-nemzetközi könyvajándék nap

-Egészség projekt

-Energiajárőr szolgálat: villany-és gázfogyasztás nyomon követése

-használtelem gyűjtése

**A társas viszonyaink területén adódó hagyományaink**:

- osztálykirándulás

- Halloween party,

- Diákbál,

- délutáni teaház

-Iskolai karácsonyi ünnepség

-Valentin napi „szívküldi”

-Farsangi mulatság

**Belső természetes környezetünkhöz kapcsolódó szokásaink**:

-röplabda házi bajnokság és tanár-diák meccs

-St Patrik napi zöld pólós nap, táncház

**Belső emberalkotta környezetünkhöz kapcsolódó hagyományaink:**

-pályaválasztási nap

**3.1.3 Erőforrások**

A környezeti nevelési munkánk céljainak eléréséhez elengedhetetlen feltétel, hogy jó munkakapcsolat, együttműködés alakuljon ki az iskolai élet résztvevői között, valamint külső intézményekkel, szervezetekkel. A résztvevők és a közöttük kialakuló együttműködés egyben környezeti nevelési munkánk erőforrása is.

 ***Nem anyagi erőforrások Iskolán belüli együttműködés***

* *Tanárok.*Az iskola minden tanárának feladata, hogy környezettudatos magatartásával, munkájával példaértékű legyen a tanulók számára. Ahhoz, hogy az iskolai környezeti nevelés ill. oktatás közös szemléletben és célokkal valósuljon meg, ki kell alakítanunk, illetve tovább kell fejlesztenünk a munkaközösségek együttműködését. *Azoknak a kollégáknak, akik most kívánnak bekapcsolódni az iskolai környezeti nevelési munkába, a tapasztaltabb kollégák tanácsokat, javaslatokat adnak.* A közös munka áttekintése igazgatóhelyettesi feladat, a koordinátori szerepet az iskolai diákönkormányzatot segítő tanár látja el.

* *Diákok.*Az iskola minden diákjának feladata, hogy vigyázzon környezetére és figyelmeztesse társait a kultúrált magatartásra. Ebben kiemelkedő feladata van az iskolai diákönkormányzatnak, az osztályközösségeknek, valamint a környezet védelme iránt különösen érdeklődő és elkötelezett tanulókból álló diákcsoportnak.

* *Tanárok és diákok.*A diákok a környezeti témákkal kapcsolatos ismereteiket a tanáraikkal való közös munka során tanórai és tanórán kívüli programok keretében sajátítják el. Iskolánkban nagy szerepe van a környezettudatos szemlélet kialakításában, a témanapoknak, a hulladékgyűjtési akcióknak, valamint hagyományainknak. A diákok és tanárok együttműködése nélkülözhetetlen a környezetbarát iskolai környezet létrehozásában és megőrzésében is. A tanórák környezeti tartalmát a munkaközösségek határozzák meg, a tanórán kívüli környezeti nevelési tevékenységek áttekintése igazgatóhelyettesi feladat lehet.

* *Iskolapszichológus.*Az iskolapszichológus felméréseivel, és azok elemzésével segíti környezeti nevelési munkánkat. A továbbiakban rendszeressé kívánjuk tenni ezeket a vizsgálatokat, hogy munkánk hatékonyságáról is tájékoztatást kapjunk.

* *Tanárok és szülők****.*** Az iskolai környezeti nevelés területén is nélkülözhetetlen a szülői ház és az iskola harmonikus együttműködése. Fontos, hogy a szülők megerősítsék gyermekükben azt a környezettudatos magatartást, amit iskolánk is közvetíteni kíván. Iskolánkban ez egyrészt azon keresztül valósul meg, hogy az elsajátított viselkedési formákat, ismereteket otthon is alkalmazzák a tanulók, másrészt az egyes környezeti nevelési programjaink anyagi fedezetét – a lehetőségeiket figyelembe véve – a családok maguk is biztosítják.

* *Nem pedagógus munkakörben foglalkoztatottak.*Az iskola adminisztrációs és technikai dolgozói munkájukkal aktív részesei környezeti nevelési programunknak. Az iskolai adminisztráció területén fontos feladatunk, hogy csökkentsük a felesleges papírfelhasználást (pl.: féloldalas papírlapok használata, kicsinyített és kétoldalas fénymásolás, digitális információáramlás), folyamatosan gyűjtsük a hulladékpapírt és a kifogyott nyomtatópatront. Példamutató, ha a tanulók látják, hogy az iskola épületének takarítása során környezetkímélő, az egészségre nem ártalmas tisztítószereket használunk. Ezek felkutatása és beszerzése az iskolai gondnok feladata.

***Iskolán kívüli együttműködés***

* *Fenntartó.*Mivel a fenntartó határozza meg az általa fenntartott intézmények profilját és költségvetését, ezért a fenntartóval való kölcsönös együttműködés – az iskola egész életén belül – a környezeti nevelési programunk megvalósítása szempontjából is fontos. Az iskola igazgatójának feladata, hogy a fenntartóval való egyeztetés során a lehető legoptimálisabb helyzet megteremtését elérje. Célunk, hogy a fenntartó a kötelező támogatáson túl is finanszírozza az iskolai környezeti nevelési programokat.

* *Környezeti neveléssel is foglalkozó intézmények.*A tanórai és tanórán kívüli környezeti programot színesebbé és tartalmasabbá teszi a különböző intézmények meglátogatása. Iskolánk számára ilyen szempontból kiemelkedően fontosak a múzeumok, az állatkertek és a nemzeti parkok. Ezeket a látogatásokat a tanórákon készítjük elő. Iskolai tanulmányai során, minden tanulónak legalább egy környezeti témájú intézménylátogatáson részt kell vennie. Az adott intézménnyel a kapcsolatot a munkaközösségek egy megbízott tanára tartja.

* *Civil szervezetek.*A civil szervezetek szakmai ismereteikkel és programjaikkal segítik környezeti nevelési munkánkat. Tantestületünk több tagja rendszeresen részt vesz előadásaikon, továbbképzéseiken. Szükséges, hogy több, az egész tantestületet érintő környezeti témájú előadás és foglalkozás legyen a jövőben. A civil szervezetekkel való iskolai szintű kapcsolattartás igazgatóhelyettesi feladat. A szaktanárok egyénileg alakítanak ki kapcsolatot az egyes civil szervezetekkel.

* *Hivatalos szervek.*A hivatalos szervek egyik feladata annak ellenőrzése, hogy környezetvédelmi és egészségügyi szempontból megfelelően működik-e az iskola. Javaslataikra, véleményükre építeni kívánunk az iskolai környezet kialakításában.

***Külső erőforrások***

* *Pályázat.*A pályázat-megjelenések figyelése igazgatóhelyettesi feladat. Az igazgatóhelyettes tájékoztatja a kollegákat a pályázati lehetőségekről, és segít a pályázatok elkészítésében. Az elnyert összeget teljes egészében arra a területre kell fordítani, amire a kiírás szólt.

**3.2 Alapelvek, jövőkép, célok**

**3.2.1 Alapelvek, jövőkép**

 *A környezeti nevelés alapelvei közül az alábbiakat kiemelten kell kezelnünk. Ezek fogalmát, tartalmát, megnyilvánulási módjait körül kell járnunk, meg kell világítanunk:*

* a fenntartható fejlődés;
* a kölcsönös függőség, ok-okozati összefüggések;
* a helyi és globális szintek kapcsolatai, összefüggései;
* alapvető emberi szükségletek;
* emberi jogok; - demokrácia;
* elővigyázatosság;
* biológiai és társadalmi sokféleség; - az ökológiai lábnyom.

Tartsuk szem előtt, hogy egy gyereket képezünk minden órán és foglalkozáson, vagyis fontos, hogy a diák fejében egységes rendszer alakuljon ki!

 *Hosszú távú célunk, jövőképünk, hogy környezettudatos állampolgárrá váljanak tanítványaink. Ennek érdekében diákjainkban ki kell alakítani:*

* a környezettudatos magatartást és életvitelt;
* a személyes felelősségen alapuló környezetkímélő, takarékos magatartást és életvitelt;
* a környezet (természetes és mesterséges) értékei iránti felelős magatartást, annak megőrzésének igényét és akaratát;
* a természeti és épített környezet szeretetét és védelmét, a sokféleség őrzését;
* a rendszerszemléletet;
* tudományosan megalapozni a globális összefüggések megértését;
* az egészséges életmód igényét és elsajátíttatni az ehhez vezető technikákat, módszereket.

 *A célok eléréséhez szükséges készségek kialakítása, fejlesztése a diákokban. Ilyenek például:*

* alternatív, problémamegoldó gondolkodás;
* ökológiai szemlélet, gondolkodásmód;
* szintetizálás és analizálás;
* problémaérzékenység, integrált megközelítés;
* kreativitás;
* együttműködés, alkalmazkodás, tolerancia és segítő életmód;
* vitakészség, kritikus véleményalkotás;
* kommunikáció, média használat; - konfliktuskezelés és megoldás; - állampolgári részvétel és cselekvés; - értékelés és mérlegelés készsége.

 *Az iskola környezeti nevelési szemlélete*

Napjainkban a világ figyelme a fenntartható fejlődés megteremtése felé irányul. Ez az élet minden színterén tapasztalható: szociális, gazdasági, ökológiai, politikai területeken is. A fenntarthatóság ideológiai és tartalmi kialakítását az oktatásban kell elkezdenünk. A diákok számára olyan oktatást kell az iskolánknak biztosítania, amelyben a szakmai képzésen kívül hangsúlyt kapnak az erkölcsi kérdések és a környezettudatos életmód. Interaktív módszerek segítségével kreatív, együttműködésre alkalmas, felelős magatartást kialakító, döntéshozásra, konfliktus-kezelésre és megoldásra képes készségeket kell kialakítanunk. Mindezek megkívánják az új értékek elfogadtatását, kialakítását, megszilárdítását és azok hagyománnyá válását.

A fenti célok csak úgy valósíthatók meg, ha hatékony tanulási, tanítási stratégiákat tudunk kialakítani.

Kiemelten fontos feladatunknak érezzük, hogy a diákok szemléletén alakítsunk, környezet- és természetszeretetüket formáljuk, megszilárdítsuk. Munkánk az iskolai élet sok területére terjed ki. Szemléletet csak úgy lehet formálni, ha minden tantárgyban és minden iskolán kívüli programon törekszünk arra, hogy diákjaink ne elszigetelt ismereteket szerezzenek, hanem egységes egészként lássák a természetet, s benne az embert. Érthető tehát, hogy a természettudományos tantárgyak összhangjának megteremtése kiemelt feladatunk volt és maradt. A kémia, a biológia, a földrajz és a fizika tantárgyak közötti együttműködést erősíteni kell. Bővíteni kell a kört humán területek irányába is.

Tanórán és a változatos iskolai hagyományok ápolása során megismertetjük gyerekeinkkel a természetet, gyakoroltatjuk az egyszerű, komplex természetvizsgálatokat. Megtanítjuk őket arra, hogy a természetben tapasztalt jelenségek okait keressék, kutassák a köztük rejlő összefüggéseket. Így válhatnak a gyerekek majd tudatos környezetvédővé, a természetet féltő, óvó felnőttekké.

**3.2.2 Konkrét célok**

Rövid távú céljaink tervezésében figyelembe vesszük, hogy a hosszabb távú célok megvalósításához milyen lépések vezetnek.

 *Új tervek:*

* az iskolában tervezett új, speciális érdeklődésű képzési irányok követelményeinek, tananyagának, specialitásainak kidolgozása (Állampolgári ismeretek, Európa Unió szakirány, Környezetvédelmi szakirány);
* a tantestület tagjainak megnyerése a környezeti nevelési munkához;
* tantestületen belüli továbbképzés szervezése, a környezeti nevelés módszereinek bemutatása; - új környezeti nevelési irodalmak feldolgozásán alapuló foglalkozások szervezése: témanap; - a kétszintű érettségi környezeti nevelési vonatkozásainak összegyűjtése, tananyagba építése.

 *Hagyományok ápolása:*

* a város nevezetességeinek feltérképezése;
* az iskola hírességeinek élete – kutatás;
* farsangi és nyári ökológiatábor szervezése;
* osztályfőnöki órák környezetvédelmi témában.

 *Szaktárgyi célok:*

Minden tantárgy esetén jelenjen meg a környezeti, fenntarthatósági nevelés.

**3.3 Tanulásszervezési és tartalmi keretek**

***Tanórán kívüli és tanórai foglalkozások***

A környezeti nevelés összetettségét csak komplex módszerek segítségével lehet közvetíteni. Ezért fontos a tantárgyak közötti integráció, legalább néhány területen. Minden lehetőséget meg kell ragadnunk, hogy megfelelő módon diákjainkban egységes képet alakítsunk ki az őket körülvevő világról. Lehetőségeink:

* terepi munka során: terepgyakorlatok, táborok, tanulmányi kirándulások, akadályversenyek, városismereti játékok stb.;
* kézműves foglalkozások: egy-egy ünnephez kötött, tábori időben stb.;
* „akciók”: pályázatok, újságkészítés, kiállítás-rendezés, filmkészítés, kérdőíves felmérés, „nemzetközi akciók”;
* modellezés;
* „látogatás”: múzeum, állatkert, botanikus kert, nemzeti park, valamint szeméttelep, hulladékégető, szennyvíztisztító stb.;
* versenyek;
* szakkörök;
* iskolazöldítés;
* témanap, témahét (virág, ritmus, szivárvány, víz, kő stb.);
* DÖK-nap;
* „jeles napok”;
* projektek - eTwinning nemzetközi kapcsolatokkal
* tanórán, (a Helyzetkép c. alfejezetben részletezve);
* Zöld Napokon – néhány jeles nap megünneplése, a naphoz kapcsolható programok, vetélkedők, fordítási verseny, kiállítás, akadályverseny szervezése;
* iskolai, nemzetközi projektek – melyeken diákjaink aktívan vesznek részt. Itt a hagyományok ápolására, az épített környezet bemutatására sok lehetőség nyílik.

**3.4 Módszerek**

A környezeti nevelésben a hatékonyság növelése érdekében módszertani megújulásra van szükség. Olyan módszereket kell választanunk, amelyek segítségével a környezeti nevelési céljainkat képesek leszünk megvalósítani. Ezek nem mindegyike ismert mindenki előtt, ezért olyan belső tudásmegosztást szervezünk, amelyen bemutatjuk az interaktív lehetőségeket. Fontos, hogy ezeket mindenki saját maga is kipróbálja, mielőtt diákokkal alkalmazza. A foglalkozások, módszerek így válnak csak hitelessé. Néhány, munkánk során alkalmazott módszercsoport[[3]](#footnote-3):

* kooperatív (együttműködő) tanulási technikák;
* játékok;
* modellezés;
* riportmódszer;
* projektmódszer;
* terepgyakorlati módszerek;
* kreatív tevékenység; - közösségépítés;
* művészi kifejezés.

**3.5 Taneszközök**

Az iskola rendelkezik azokkal az alapvető oktatási eszközökkel, szakkönyvekkel, amelyek a környezeti nevelési munkához szükségesek. Folyamatosan pótolni kell az elhasználódott vegyszereket, eszközöket, valamint lépést tartva a fejlődéssel, új eszközöket kell beszerezni.

A pedagógiai program végrehajtásához szükséges, hogy a nevelő-oktató munkát segítő eszközök és felszerelések jegyzékébe beépüljön a környezeti nevelés speciális eszközigénye is.

A fent említett feltételek kialakítására az anyagi fedezetet az „Anyagi erőforrások” című alfejezet tartalmazza.

**3.6 Iskolai környezet**

Lásd a helyzetelemzésnél (*3.1.2 fejezet*)

**3.7 Kommunikáció**

A környezeti nevelésben – jellegénél, összetettségénél fogva – nélkülözhetetlenek a kommunikáció legkülönbözőbb módjai. Ugyanakkor legalább ilyen fontos, hogy diákjaink a nagyszámú írott, hallott és látott média-irodalomban kritikusan, a híreket okosan mérlegelve tudják feldolgozni. Fontos számunkra, hogy képesek legyenek a szakirodalomban eligazodni, az értékes információkat meg tudják az értéktelentől különböztetni. Tanulóinkat meg kell tanítani a fellépésre, a szereplésre, az előadások módszertanára. Végzett munkájukról számot kell adniuk írásban és szóban egyaránt – ezen képesség napjainkban nélkülözhetetlen.

***Iskolán belüli kommunikáció formái***

* kiselőadások tartása megfelelő szemléltetőeszközökkel;
* házi dolgozat készítése;
* poszterek készítése és bemutatása;
* drótpostán történő levelezés: tanárokkal, szülőkkel, diákokkal; - faliújságon közölt információk készítése; - szórólapok készítése.

***Iskolán kívüli kommunikáció formái***

* környezetvédelmi cikkek feldolgozása különböző napilapokból;
* környezeti problémákról megjelent tudományos cikkek feldolgozása;
* környezetvédelemről szóló rádió- és televíziós hírek feldolgozása, értékelése;
* a környezet állapotfelmérésének értékelése, kapcsolatfelvétel az illetékesekkel;
* a közvetlen környezet problémáinak felmérése, értékelése, együttműködés az illetékes önkormányzattal.

**3.8 Minőségfejlesztés**

Az iskolai környezeti nevelési munkájának mérése, értékelése több szempontból eltér az iskola életének más területén alkalmazottaktól. Ennek oka, hogy a környezeti nevelés a szakmai ismeretek mellett – a többi tantárgyhoz képest – markánsabban közvetít egy viselkedési módot és értékrendet az embernek a világban elfoglalt helyéről.

Az iskolapszichológus segítségével környezeti attitűdvizsgálatot végzünk az iskolába érkező tanulók között. Az osztályfőnök és a szaktanárok megbeszélik a mérés eredményét, majd felhasználják azt további munkájuk tervezésében. A szakmai tartalmakat az egyes tantárgyak helyi tantervébe építjük be, s ennek keretében kerülnek mérésre is. A szaktárgyi munkaközösségeknek egy kereszttantervi követelményrendszert kell kidolgozniuk.

A környezeti nevelési munkacsoport – az iskolai munkaterv részeként – minden tanév elején írásos formában elkészíti az iskola éves környezeti nevelési munkaprogramját. A félévi és az év végi értékelő nevelőtestületi értekezleten az iskolai munkaterv ezen része is megvitatásra, illetve elfogadásra kerül.

**3.9 Továbbképzés**

Az élethosszig tartó tanulás egy pedagógus számára nélkülözhetetlen. Ennek egyszerre kell tartalmaznia a szakmai és a módszertani ismeretekben való fejlődést.

Az iskola továbbképzési programjába beépítve, az ötéves továbbképzési idő alatt – minden évben másmás munkaközösségből – évente legalább két tanár részt vesz a külső intézmények által szervezett környezeti nevelési tanár-továbbképzési programokon. Ezzel elérjük, hogy az öt év alatt minden munkaközösségből legalább egy kolléga részt vegyen környezeti nevelési tanártovábbképzésen. Iskolánk tanárai továbbra is tartanak környezeti nevelési témában tanártovábbképzéseket.

1. Vonatkozó országgyűlési határozat: 132/2003. (XII. 11.) OGY határozat a 2003-2008. közötti időszakra szóló Nemzeti Környezetvédelmi Program elfogadásáról és annak végrehajtásáról. [↑](#footnote-ref-1)
2. <https://2015-2019.kormany.hu/download/d/2e/d1000/K%C3%B6znevel%C3%A9si%20strat%C3%A9gia.pdf> (Utolsó hozzáférés: 2024.02.29.) [↑](#footnote-ref-2)
3. Bővebben ld. a hivatkozott honlapokon. [↑](#footnote-ref-3)